- Abarúumi
- <
- 12
- >

12
Mweésohoze obulami bwáanyu no kumukolela Múungu
1 Óobu abeekiliza bazeenzi baanze, nimusoomboókelwa óokwo Múungu atuzilila echiganyizi. Ha bwéecho, niimbatoozela nka nikwo, mweésohoze emibili yéenyu ahali Múungu, mube nke echitáambo éecho echili echiláme, ne echitakatíifu, éecho echilikumunuliza. Kukola mútyo, nigwo omuháanda gwa mazima gwo kumulámya Múungu. 2 Mutátoolela obuteéka bwa abaantu be éensi ezi, náho muleke Múungu ahiindule emiganya yáanyu, mubóne kuba ne ebiteékuzo ebizima. Áaho niho mulaahicha kusoombookelwa áago Múungu ayeénda omu kugakola, na bityo nimubona kumanya nka nikwo ne echigaambo echili chizima, echilikumusemelela ne echihikile.
3 Óobu, kwiingana ne embabazi éezo Kristu ambonesize iímbe entumwa yoómwe, niimbagaambila buli oómo wáanyu nka nikwo, ataákweebona nka nikwo agasize bwooli kuchila okwo alikweendelwa aábe. Okuteekuza kwáanyu kube ne endeengo yo kwiingana no okwiikiliza okwo Múungu amugabiile buli oómo.*12:3 Endeengo yo kwiingana no okwiikiliza okwo Múungu amugabiile buli oómo: Obusasaanuzi obúundi bwaakaáhicha kuba, buli muuntu ayeleénge kwiingana no okwiikiliza kwéetu. 4 Nko óokwo mulikumanya, twiina omubili gúmo, náho gwiina enzíingo nyíinzi, na buli luziingo lutageene omulimo gwaálwo. 5 Bityo nikwo neechwe, tuli béenzi, náho twaabele omubili gúmo habwo kukwaátana kwéetu na Kristu. Aha mubili gwoómwe, buli muuntu no oluziingo ahali bazeenzíbe.
6 Ha bwéecho, twiine engabilano bunaanka bunaanka, nko óokwo Múungu akatuha kwiingana ne embabazi ezi yaátuhéele, ha bwéecho tuzikolese habwa bazeenzi béetu. Omuuntu óogwo aheelwe engabilano yo kusohoza obubáasi, azikolese ezo ngabilano kwiingana no okwiikiliza kwéetu. 7 Omuuntu óogwo aheelwe engabilano yo obuhalila, abakolele bazeenzíbe kuzima. Omuuntu óogwo aheelwe engabilano yo kweégesa, abeégese kuzima. 8 Omuuntu óogwo aheelwe engabilano yo kubatiimbya omuganya bazeenzíbe, akole aátyo aha muganya gulikwéela. Omuuntu óogwo aheelwe engabilano yo kuzuna abaantu ebyo kubagasa, akole aátyo aha bufula. Omuuntu óogwo aheelwe engabilano yo obutwáale, ategeke ha chífu chóona. No omuuntu óogwo aheelwe engabilano ye echiganyizi, aganyile bazeenzíbe ha kusemelelwa.
Mweendane
9 Mubeénde bazeenzi báanyu habwe engoonzi za amazima ezitéena bugóbya bwoóna bwóona. Munobe echigaambo choóna chóona echo obuzilwa, mukole ebizima obuchilo bwóona. 10 Mweendane íimwe omuli íimwe nka abadugu abe éenda eémo. Buli muuntu amuzilile isima liháango muzeenzíwe. 11 Mutaákuba abaléenga omu kukola emilimo yo Omukáma, náho mutagate omu mwooyo†12:11 Mutagate omu mwooyo: Obusasaanuzi obúundi bwaakaáhicha kuba, Omwooyo Mutakatíifu abazune muzeendelele kukola emilimo yo Omukáma ha muganya gwóona. ha kuzeendelela kumugomookela. 12 Musemelelwe habwo kuba nimutegeza kubonesa amazima áago Múungu akabalaganisa. Mweégumisilize omu ntíimba, na muzeendelele kumuneémbelela Múungu. 13 Mubazune abatakatíifu‡12:13 Abatakatíifu: Ensoonga ni, abeekiliza bazeenzi báanyu. omu byeégasilo byáabo, na mweéyomeleze omu kubasaandukila abazenyi.
14 Abaantu áabo abalikubaágalaza íimwe, mubasabile nka nikwo Múungu abafúuhe. Náho mutaákuba nimubasabila nka nikwo bachéenwe. 15 Munulilwe hamo na áabo abalikunulilwa, na muchule hamo na áabo abalikuchula. 16 Muzeendane hamo omu chihika chimo. Mutaákuba nimweláata, náho mweécheeshe, mube no okukobana na abaantu abahabi. Mutaákweebona nka nikwo íimwe mweénka mwiina amasala.
17 Abaantu kábalaabakolela obuzilwa, mutabakólela obuzilwa. Náho mutekaáne ha kukola éebyo abaantu balaáleeba nka nikwo ni biluunzi. 18 Kábilaaba nibikuundilana, na kábilaaba óokwo mulikuhicha chigasize, muteelane omu buhóolo na abaantu bóona. 19 Enfula zaanze, muteehoólela enzigu, náho mumulekele Múungu akole aátyo. Habwo kuba omu Maandiko Matakatíifu Omukáma naagaámba aáti, “Kuliha enzigu no omulimo gwaanze, neenye ndaahoolela.”12:19 Osome Okwiizukwa kwe Ebilagilo 32:35. 20 Káandi, Amaandiko Matakatíifu nigagaámba habwo obutehoólela gáti,
“Kábilaaba omubisa waawe ayina enzala, omuzune echookulya.
Na kábilaaba ayina iliho, omuzune echo okunywa.
Koólaazila oótyo, noóba nko owaámukumila amatoondo go omulilo ha mútwe gwoómwe.”§12:20 Noóba nko owaámukumila amatoondo go omulilo ha mútwe gwoómwe: Abasomi béenzi nibateekuza nka nikwo ensoonga yaáho ni nka nikwo, noóba waámugoola habwe ebikolwa byoómwe bíbi habwa amazima gaawe. Osome Emibeelo 25:21-22.
21 Otasiingwa no obuzilwa óobwo olikukolelwa na abaantu, náho obusíinge obuzilwa obwo omu kukola ebizima.

- Abarúumi
- <
- 12
- >

*12:3 12:3 Endeengo yo kwiingana no okwiikiliza okwo Múungu amugabiile buli oómo: Obusasaanuzi obúundi bwaakaáhicha kuba, buli muuntu ayeleénge kwiingana no okwiikiliza kwéetu.

†12:11 12:11 Mutagate omu mwooyo: Obusasaanuzi obúundi bwaakaáhicha kuba, Omwooyo Mutakatíifu abazune muzeendelele kukola emilimo yo Omukáma ha muganya gwóona.

‡12:13 12:13 Abatakatíifu: Ensoonga ni, abeekiliza bazeenzi báanyu.

12:19 12:19 Osome Okwiizukwa kwe Ebilagilo 32:35.

§12:20 12:20 Noóba nko owaámukumila amatoondo go omulilo ha mútwe gwoómwe: Abasomi béenzi nibateekuza nka nikwo ensoonga yaáho ni nka nikwo, noóba waámugoola habwe ebikolwa byoómwe bíbi habwa amazima gaawe. Osome Emibeelo 25:21-22.

© 2024 WBT