- Abarúumi
- <
- 9
- >

9
Paulo naayehulila obusúungu habwa abaantu ba Iziraeli
1 Kristu naasoombookelwa nka nikwo áago ndikweenda kugaamba na amazima goónka. No óobu omuganya gwaanze óogwo gulikweébeembelelwa no Omwooyo Mutakatíifu nágwo niguunsuúmba nka nikwo, tiínkugaamba ebisuba. 2 Mazima, íinye nnyina entíimba mpáango bwooli no obusaasi buháango omu muganya gwaanze 3 habwa abaantu bi ihaánga lyaanze. Kábilaaba nibikuundilana, naakeékiliize kucheenwa no kutaáganisibwa obutába hamo na Kristu, kabyaakuba kukola iíntyo kwaakubeele kwíine omugaso omu kubazuna abanyalugaanda bazeenzi baanze. 4 Abo nibo Abaiziraeli, abaantu áabo Múungu yaatoólize akabazila kuba abáana boómwe, yaábooleka ikuzo lyoómwe no okutaho endagano*9:4 Endagano: Habwo obusoomboozi bwooli osome Obusoomboozi habwa Amagaambo Agagumile. nábo. Káandi akabaha ebilagilo byoómwe, hamo ne emilago yoómwe, no kubalagiilila akazeendele óokwo elikweendelwa bamulámye. 5 Boónyini ne enzáalwa za besiichwe enkúlu. Omu bazéele abo akalugamo Masihi†9:5 Masihi: Habwo obusoomboozi bwooli, osome echigaambo cha Kristu omu Obusoomboozi habwa Amagaambo Agagumile. habwo obumuuntu bwoómwe, weényini niwe Múungu, Mukúlu wa byóona, akuzibwe obucha no obuchiile!‡9:5 Omu bazéele abo akalugamo Masihi habwo obumuuntu bwoómwe, weényini niwe Múungu, Mukúlu wa byóona, akuzibwe obucha no obuchiile: Obusasaanuzi obúundi yaakaáhicha kuba, Omu bazéele abo akalugamo Masihi habwo obu muuntu bwoómwe. Múungu, Mukúlu wa byóona, akuzibwe obucha no obuchiile! Amina.
6 Tiinyina ensoonga nka nikwo Múungu akalemwa kuhikiiliza emilago yoómwe éezo akagaamba aha Baiziraeli. Ti bityo, habwo kuba ti nka nikwo Abaiziraeli bóona na abaantu ba Múungu owa amazima. 7 Ti nka nikwo abazáalwa bóona ba Ibrahímu nibo abáana boómwe ba amazima. Náho Múungu akamweésagiza Ibrahímu aáti, “Kulabila ahali Izáaka olaabona enzáalwa áabo balyéetwa abaawe.”9:7 Osome Okubaanza 21:12. 8 Ensoonga ye ebigaambo ebyo ni nka nikwo, tibo bóona áabo abazeelwe kwo omubili na Ibrahímu nibo bali abáana ba Múungu, náho na abo boónka abazeelwe kuluga omu ndagano ya Múungu hali Ibrahímu, abo abanyalugaanda nibo balikubalwa kuba abáana boómwe Múungu. 9 Habwo kuba echigaambo che endagano ezo ya Múungu chikaba chili chíti, “Omwáaka oguleéza, omu muhaanguko nko ogu, ndyaásuba, na Sáara mukaawe alyáaba yaázigeeze omutábani.”9:9 Osome Okubaanza 18:10, 14.
10 Káandi tigo ago goónka, náho Rebéka náwe akamuzaálila isíichwe enkúlu Izáaka abáana bali amaloongo. 11-12 Obuchilo amaloongo áabo batakazeelwe, na áaho babeele batakakozile choóna chóona chibe chizima nali chibi, Múungu yaámugaambila Rebéka aáti, “Omuzigeezo alaámuheéleza omulumuna.”9:11-12 Osome Okubaanza 25:23. Echigaambo éecho nichooleka nka nikwo Múungu naayéta omuuntu kwiingana ne echihika cha weényini Múungu, ti kwiingana na akazeendele ko omuuntu ogwo. 13 Ni nko óokwo Amaandiko Matakatíifu galikusoomboola gáti, “Yakobo nkamutóoza, náho Esau nkamutámwa.”9:13 Osome Malaki 1:2-3.
Múungu akola nko óokwo alikweendaho
14 Óobu tugaámbe chiíha habwa amagaambo áago? Tugaámbe nka nikwo Múungu ti wa amazima? Mmahi, no obuche bwa akáti! 15 Múungu weényini akamugaambila Musa aáti, “Íinye mmuzilila echiganyizi omuuntu óogwo ndikweenda kumuzilila echiganyizi, mala Íinye mmuzilila embabazi óogwo muuntu wi ndikweenda kumuzilila embabazi.”9:15 Osome Okuluga 33:19. 16 Ha bwéecho, Múungu weénka niwe alikulamula kuganyila omuuntu weéna wéena, ti ha bweenzi nali echífu cho ogwo muuntu. 17 Léeba omu Maandiko Matakatíifu Múungu akamugaambila Farao omukáma wa Miísiri aáti, “Nkakubonesa kuba omukáma, mbone kwoóleka abaantu obuhicha bwaanze kulabila hali íiwe, ni izíina lyaanze likumuúke omu nsi yóona.”9:17 Osome Okuluga 9:16. 18 Mbwéenu nu, Múungu azilila echiganyizi ha muuntu, nko óokwo Múungu ayeénda, no kumukola omuuntu oóndi aábe no omuganya gugumile, nko óokwo Múungu alikweenda.
19 Hamo, omuuntu yaakaáhicha kubúuza aáti, “Kábilaaba nikwo bili bityo, Múungu naahichaho aáta kuhanisa omuuntu weéna wéena? Noóha óogwo ayaakuhicha kwaángiza éecho Múungu alikweenda?” 20 Náho íiwe omuuntu, íiwe oli oóha kuhakana oótyo na Múungu? Ngási, echiseme chi ibúumba chikaáhicha kuhakana no omubúumbi waácho no kumubúuza chíti, “Ha bwaáchi okaambúumba oóti?”9:20 Osome Isaya 29:16; 45:9. 21 Omubúumbi ayina obuhicha bwo kubúumba ibúumba nko óokwo alikweendaho. Yaakaáhicha kubúumba enyuungu ibili kuluga ibúumba elyo nyini, enyuungu eémo eéba habwe ebikoleso bi isima, ne eéndi eéba habwe ebikoleso bya buli chilo.
22 Nikwo bili ahali Múungu. Akeenda kwoóleka abaantu echihulumuko na amagala goómwe, náho akeégumisiliza bwooli abaantu áabo bakwiilwe kusikizwa. 23 Akakola aátyo, kuba abone kwoóleka ikuzo lyoómwe likúlu habwa abaantu áabo akaloonza kwiinaankula echiganyizi choómwe. Akaloonza kuluga kala babone kuba náze omu ikuzo lyoómwe. 24 Omuli abo baantu áabo yaáyesile, tulimo no óobu íichwe. Talayesile Abayahudi boónka, náho no óobu áabo abali Abanyamahaánga. 25 Echo nicho éecho Múungu alikugaamba omu chitabu cho omubáasi Hosea aáti,
“Abaantu áabo abatali abaánze,
niimbeéta ‘Abaantu baanze.’
Na áabo ntalabeénzile,
niimbeéta ‘Enfula zaanze.’ ”9:25 Osome Hosea 2:23.
26 Káandi agaambile aáti,
“Áaho baagaambíilwe báti, ‘Íimwe timuli abaantu baanze,’
áaho niho balyéetwa ‘Abáana ba Múungu óogwo ali omulame.’ ”9:26 Osome Hosea 1:10.
27 Káandi, omubáasi Isaya naagaámba habwa Abaiziraeli aáti,
“No óobu kábilaaba Abaiziraeli ni béenzi nko omusényi gwa aha chaambo che enziba,
náho áabo abalaáchuúngulwa, ni báche.
28 Omukáma naabaha abaantu be éensi yóona omuchwaáziiko oguhikile atéena kwiílilwa,
nko óokwo akagaamba.”9:27-28 Osome Isaya 10:22-23.
29 Ni nko óokwo omubáasi Isaya akagaamba kala aáti,
“Yaakubeele atali Omukáma wa Abalwaanila Ngoma atatusigaliízeho oluzáalo luche
íichwe Abaiziraeli twaakubeele twaásiingaalikile bóona nka abaantu ba Sodoma na Gomora.”9:29 Osome Okubaanza 19:24-25; Isaya 1:9.
Abaiziraeli béenzi tibéena amazima
omu méeso ga Múungu
30 Mbwéenu, tugaámbe chiíha óobu habwa amagaambo ago? Abaantu áabo abali Abanyamahaánga tibalaágaleele kuba abaantu abagololoke omu méeso ga Múungu, náho Múungu akababalila kuba abagololoke ha muháanda gwo kumwiíkiliza Kristu. 31 Abaiziraeli bakaba nibaagalala kweékomya ebilagilo bya Musa babone kubalwa kuba abagololoke omu méeso ga Múungu, náho tibalahikize. 32 Ha bwaáchi tibalabazilwe kuba abeena amazima omu méeso ga Múungu? Habwo kuba bakategeza ebikolwa byáabo na tibalamwiíkiliize Kristu. Kristu niwe ibáale lyo kweékuumpáho 33 nko óokwo Múungu akagaamba omu Maandiko Matakatíifu aáti,
“Muléebe, óokwo Sayuni niíntaho ibáale.
Ibáale éelyo ni ibáale lyo kweékuumpáho abaantu,
no oluchili lwo kubagwiisa,
nályo nilibakola babe nibagwa.
Omuuntu óogwo alikumwiíkiliza,
taligooka no obuche bwa akáti!”9:33 Osome Isaya 8:14; 28:16.

- Abarúumi
- <
- 9
- >

*9:4 9:4 Endagano: Habwo obusoomboozi bwooli osome Obusoomboozi habwa Amagaambo Agagumile.

†9:5 9:5 Masihi: Habwo obusoomboozi bwooli, osome echigaambo cha Kristu omu Obusoomboozi habwa Amagaambo Agagumile.

‡9:5 9:5 Omu bazéele abo akalugamo Masihi habwo obumuuntu bwoómwe, weényini niwe Múungu, Mukúlu wa byóona, akuzibwe obucha no obuchiile: Obusasaanuzi obúundi yaakaáhicha kuba, Omu bazéele abo akalugamo Masihi habwo obu muuntu bwoómwe. Múungu, Mukúlu wa byóona, akuzibwe obucha no obuchiile!

9:7 9:7 Osome Okubaanza 21:12.

9:9 9:9 Osome Okubaanza 18:10, 14.

9:11-12 9:11-12 Osome Okubaanza 25:23.

9:13 9:13 Osome Malaki 1:2-3.

9:15 9:15 Osome Okuluga 33:19.

9:17 9:17 Osome Okuluga 9:16.

9:20 9:20 Osome Isaya 29:16; 45:9.

9:25 9:25 Osome Hosea 2:23.

9:26 9:26 Osome Hosea 1:10.

9:28 9:27-28 Osome Isaya 10:22-23.

9:29 9:29 Osome Okubaanza 19:24-25; Isaya 1:9.

9:33 9:33 Osome Isaya 8:14; 28:16.

© 2024 WBT