- Abahebrania
- <
- 4
- >

4
Ahaantu ho kuhuúmula abaantu ba Múungu
1 Mbwéenu, omulago gwa Múungu aha baantu kuza ahaantu hoómwe ho kuhuúmula guchiliho. Ha bwéecho tweélige, ataákubáho omuuntu weéna wéena omuli íimwe óogwo alaalemwa kutaaha ahaantu áaho. 2 Íichwe tukoolekeelelwa empola nzima habwa ahaantu ho kuhuúmula nko óokwo besiichwe enkúlu nábo bakoólekeelelwa. Náho empola ezo tizilabahweeliile choóna chóona, habwo kuba bakahulila kwoónka, batéena kuziíkiliza.*4:2 Náho empola ezo tizilabahweeliile choóna chóona, habwo kuba bakahulila kwoónka, batéena kuziíkiliza: Eyaandikilwe omu Chiyunani, Náho empola ezo tizilabahweeliile choóna chóona, habwo kuba oóbu bakahulila, tibalakwaateene na abáandi áabo bakeekiliza. 3 Ha bwéecho, Múungu akagaamba aáti,
“Nkanigahala no kulahila, naágaamba nka nikwo,
‘Tiíndibakuúndila nakáti áabo baantu kutaaha ahaantu ho kuhuúmula,
áaho ndoongize habwa boónyini.’ ”4:3 Osome Enzina 95:11.
Náho íichwe áabo tulikumwiíkiliza Múungu, tulaátaaha ahaantu áaho ho kuhuúmula. Múungu akagaamba nka nikwo abáandi abo tibalitaahamo, nóobu akaba yaámazile emilimo yoómwe yóona kulugiilila kuhaangwa kwe éensi. 4 Niingaámba iíntyo, habwo kuba ahaantu bunaanka omu Maandiko Matakatíifu eyaandikilwe habwe echilo cha musaanzu eéti, “Echilo cha musaanzu, Múungu akahuúmula, yaleka kukola emilimo yoómwe yóona.”4:4 Osome Okubaanza 2:2. 5 Náho omu Maandiko Matakatíifu olugulu áaho, Múungu akagaamba aáti,
“Nkanigahala no kulahila, naágaamba nka nikwo,
‘Tiíndibakuúndila nakáti áabo baantu kutaaha ahaantu ho kuhuúmula,
áaho ndoongize habwa boónyini.’ ”4:5 Osome Enzina 95:11.
6 No óobu besiichwe enkúlu bakaba bali abo kubaanza kwoólekeelelwa empola nzima yo kuhuúmula, náho bakalemwa kutaaha ahaantu áaho, habwo kuba bakaba batakumugomookela Múungu. Ha bwéecho, abaantu abáandi baátaaha ahaantu áaho ho kuhuúmula. 7 Múungu akahooya habwe echilo echo emyáaka míinzi besiichwe enkúlu kibálemilwe kutaaha ahaantu áaho. Akagaamba kulabila aha mukáma Daudi†4:7 Daudi: Habwo obusoomboozi bwooli osome Obusoomboozi habwa Amagaambo Agagumile. amagaambo áago yaágaambile aha lugulu aho aáti,
“Leélo, kamulikuhulila iláka lya Múungu,
mutaákukola emiganya yáanyu kuba egumile.”4:7 Osome Enzina 95:7-8.
8 Káyaakubeele Yoshua abahikize abaantu ahaantu ho kuhuúmula, Múungu tiyaákugaambile káandi habwe echilo echíindi cho kuhuúmula.4:8 Osome Okwiizukwa kwe Ebilagilo 34:9-11; Yoshua 13:1-2. 9 Ha bwéecho, hachiliho obuchilo bwo kuhuúmula nke éecho chilo che Endaálikizo‡4:9 Endaálikizo: Habwo obusoomboozi bwooli osome Obusoomboozi habwa Amagaambo Agagumile. aha baantu ba Múungu. 10 Omuuntu weéna wéena óogwo alikutaaha ahaantu áaho ho kuhuúmula áaho Múungu yaaloongize, naahuumula kuluga omu milimo yoómwe, nka nikwo Múungu yaáhuúmwiile obuchilo káyaamazile emilimo yo kuhaanga éensi. 11 Ha bwéecho, tweégumisilize kutaaha ahaantu áaho ho kuhuúmula. Tube nitukola tútyo, kuba ataákwiiza akabaho omuuntu weéna wéena wo kusiingwa kutaahámo habwo kuleka kumugomookela Múungu, nko óokwo besiichwe enkúlu bakakola.
12 Echigaambo cha Múungu ne echiláme mále chiina amagala kuchila olubaadi lwóona lwóona lwo obwóozi enkási zóona ibili. Nko óokwo olubáadi niluhicha kumuchumita omuuntu kuhika aha magúfa goómwe, nikwo bityo káandi echigaambo cha Múungu nichihicha kuchumita omuuntu, chikataaha bwooli omuunda omu muganya gwoómwe, chikasuulula áago alikuteékuza na áago alikweenda. 13 Tichiliho echihaángwa choóna chóona echo obweeseléke omu méeso ga Múungu. Ebiintu byóona bili butúnu omu méeso goómwe, na hali weényini nitweendelwa kusoomboola ebikolwa byéetu byóona.
Yeézu niwe Omugabe Omukúlu
14 Mbwéenu, twiine Omugabe Omukúlu óogwo akazeenda no kutaaha omu igulu, Yeézu Mutábani wa Múungu. Ha bwéecho, tukwaatilile áago tulikwiikiliza. 15 Omugabe Omukúlu ogwo niwe alikumanya okweélemwa kwéetu, habwo kuba akaleengesibwa habwe emiháanda yóona nkeechwe, náho weényini talakozile biheno. 16 Mbwéenu mále tuchiílilile echitébe cho obutégeki aha bugimi kuba tuhaábwe echiganyizi no kubona embabazi yo kutuzuna obuchilo bwe ennáku.

- Abahebrania
- <
- 4
- >

*4:2 4:2 Náho empola ezo tizilabahweeliile choóna chóona, habwo kuba bakahulila kwoónka, batéena kuziíkiliza: Eyaandikilwe omu Chiyunani, Náho empola ezo tizilabahweeliile choóna chóona, habwo kuba oóbu bakahulila, tibalakwaateene na abáandi áabo bakeekiliza.

4:3 4:3 Osome Enzina 95:11.

4:4 4:4 Osome Okubaanza 2:2.

4:5 4:5 Osome Enzina 95:11.

†4:7 4:7 Daudi: Habwo obusoomboozi bwooli osome Obusoomboozi habwa Amagaambo Agagumile.

4:7 4:7 Osome Enzina 95:7-8.

4:8 4:8 Osome Okwiizukwa kwe Ebilagilo 34:9-11; Yoshua 13:1-2.

‡4:9 4:9 Endaálikizo: Habwo obusoomboozi bwooli osome Obusoomboozi habwa Amagaambo Agagumile.

© 2024 WBT